Document ID: 31977R0474

Title and Content:
ΚΑΝΟΝΙΣΜΟΣ (ΕΟΚ) αριθ. 474/77 ΤΟΥ ΣΥΜΒΟΥΛΙΟΥ της 8ης Μαρτίου 1977 περί χωριστού καταλογισμού στον προϋπολογισμό των Κοινοτήτων της δημοσιονομικής επιπτώσεως εκ της εφαρμογής διαφορετικών συντελεστών μετατροπής επί των μέτρων που χρηματοδοτούνται από το ΕΓΤΠΕ τμήμα εγγυήσεων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έxoντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 209, την πρόταση της Επιτροπής, τη γνώμη της Συνελεύσεως(1), Εκτιμώντας: ότι ο προϋπολογισμός των Κοινοτήτων προβλέπει, από την 1η Ιανουαρίου 1977, τον καταλογισμό σε χωριστό κονδύλιο των δαπανών που προκύπτουν από την εφαρμογή διαφορετικών συντελεστών μετατροπής, ήτοι, αντιπροσωπευτικών τιμών χρησιμοποιουμένων κατά τη μετατροπή σε εθνικό νόμισμα των ποσών τα οποία προκύπτουν εκ χρηματοδοτουμένων από το ΕΓΤΠΕ τμήμα εγγυήσεων, πράξεων και τιμών προϋπολογισμού που θα χρησιμοποιηθούν κατά τη μετατροπή των εκφραζομένων σε εθνικά νομίσματα δαπανών εν όψει του καταλογισμού αυτών στον προϋπολογισμό των Κοινοτήτων- ότι οι εξουσιοδοτημένοι για πληρωμές οργανισμοί, κατά την έννοια του άρθρου 4 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής(2), όπως τροποποιήθηκε τελευταία από τον κανονισμό (ΕΟΚ) αριθ. 2788/72(3), συνήθως δεν τηρούν χωριστούς λογαριασμούς κατά εφαρμοζομένη αντιπροσωπευτική τιμή- ότι η διάκριση αυτή στο επίπεδο αυτής της λογιστικής καταχωρήσεως θα επέφερε σημαντικές διοικητικές επιπλοκές- ότι, επομένως, θα πρέπει, προκειμένου να τηρηθεί χωριστή λογιστική καταχώρηση σε κοινοτικό επίπεδο των δαπανών που προκύπτουν από διαφορετικούς συντελεστές μετατροπής, να γίνει προσφυγή σε μέθοδο, η οποία θα λαμβάνει υπόψη τα στοιχεία που καθορίζουν το επίπεδο των δαπανών αυτών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Σε περίπτωση κατά την οποία ο προϋπολογισμός των Κοινοτήτων προβλέπει το χωριστό καταλογισμό της δημοσιονομικής επιπτώσεως εκ της εφαρμογής αφ' ενός μεν των αντιπροσωπευτικών τιμών κατά τη μετατροπή σε εθνικό νόμισμα των ποσών τα οποία προκύπτουν εκ των χρηματοδοτουμένων από το τμήμα εγγύσεων του ΕΓΤΠΕ πράξεων και αφ' ετέρου των τιμών προϋπολογισμού κατά τη μετατροπή των εκφραζομένων σε εθνικό νόμισμα δαπανών, αυτή πραγματοποιείται σύμφωνα με μέθοδο η οποία θα θεσπισθεί κατά την προβλεπομένη στο άρθρο 13 του κανονισμού (ΕΟΚ) αριθ. 729/70 διαδικασία. 2. Η προβλεπομένη στην παράγραφο 1 μέθοδος λαμβάνει ιδίως υπόψη για κάθε Κράτος μέλος την τιμή προϋπολογισμού, τις διάφορες αντιπροσωπευτικές τιμές, καθώς και τη διάρκεια της εφαρμογής αυτών και τις συνήθεις προθεσμίες πληρωμής. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Η ουσιαστική του ισχύς αρχίζει από την 1η Ιανουαρίου 1977. Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε όλα τα Κράτη μέλη. Έγινε στις Βρυξέλλες, στις 8 Μαρτίου 1977.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 1005
5283
2443

EuroVoc IDs (Expanded): 1005
5283
2443

Dataset Source: meu

Split: train